ตัดงบแบงก์รัฐ650ล้านบาท ล้มตั้งอินฟินไอที
ครม. ล้มโครงการอินฟินไอทีแบงก์รัฐ ประหยัดงบ 650 ล้านบาท
2 ก.พ. 2564

น.ส.ไตรศุลี ไตรสรณกุล รองโฆษกประจำสำนักนายกรัฐมนตรี เปิดเผยว่า คณะรัฐมนตรี (ครม.) เห็นชอบให้ยกเลิกการใช้เงินกองทุนพัฒนาระบบสถาบันการเงินเฉพาะกิจ จำนวน 650 ล้านบาท เพื่อดำเนินการจัดตั้งสถาบันนวตกรรมและเทคโนโลยีทางการเงิน หรือ เรียกว่า อินฟินไอที
ทั้งนี้ เนื่องจากปัจจุบัน สถาบันการเงินภาครัฐ และภาคเอกชน มีบทบาทที่ชัดเจนในการส่งเสริมวิสาหกิจในภาคการเงิน หรือ ฟินเทคสตาร์ทอัพอยู่แล้ว
นอกจากนี้ ภาครัฐก็ดำเนินโครงการฟื้นฐานเทคโนโลยีด้านการเงินต่อเนื่อง เช่น โครงการพร้อมเพย์ การแก้ไขกฎหมายให้การทำธุรกรรมทางอิเล็กทรอนิกส์ได้มากขึ้น และในส่วนของภาคเอกชนมีการรวมตัวกันจัดตั้งสมาคมฟินเทคแห่งประเทศไทย มีการส่งเสริมฟินเทคสตาร์ทอัพ
ดังนั้นรัฐบาลและกระทรวงการคลัง จึงมีความเห็นว่า ไม่จำเป็นต้องมีอินฟินไอทีอีกต่อไป ซึ่ง ครม. ได้เห็นชอบตามที่เสนอมา